b'\n_START_ARTICLE_\nAmebis Presis\n_START_PARAGRAPH_\nPrevajalni sistem Presis podjetja Amebis je prvi sistem za strojno prevajanje, ki vklju\xc4\x8duje slovenski jezik, in deluje na osnovi pravil. Spletna razli\xc4\x8dica nudi brezpla\xc4\x8dno prevajanje iz sloven\xc5\xa1\xc4\x8dine v angle\xc5\xa1\xc4\x8dino in obratno ter iz nem\xc5\xa1\xc4\x8dine v sloven\xc5\xa1\xc4\x8dino._NEWLINE__NEWLINE_Poleg Amebisovega prevajalnika so za strojno prevajanje v kombinaciji s sloven\xc5\xa1\xc4\x8dino na voljo \xc5\xa1e spletni prevajalniki Google Translate, Bing Translator, Prevajalnik.net, GUAT (prevaja le iz sloven\xc5\xa1\xc4\x8dine v srb\xc5\xa1\xc4\x8dino) in VoiceTRAN.\n_START_SECTION_\nOris delovanja\n_START_PARAGRAPH_\nPresis besedilo najprej analizira: vsako poved izvirnika raz\xc4\x8dleni na slovni\xc4\x8dne komponente, tj. osebek, povedek, predmet in atributi ustreznih semanti\xc4\x8dnih kategorij. \xc4\x8ce je analiza uspe\xc5\xa1na, s pomo\xc4\x8djo vseh vgrajenih pravil sintetizira poved v ciljnem jeziku. \xc4\x8ce je analiza neuspe\xc5\xa1na (zaradi neznane besede, manjkajo\xc4\x8de vejice), nekaterih pravil ne upo\xc5\xa1teva in besedilo prevede dobesedno, neznane besede pa pusti neprevedene.\n_START_SECTION_\nLastnosti\n_START_PARAGRAPH_\nZa uspe\xc5\xa1no delovanje prevajalskega sistem na osnovi pravil je potrebna obse\xc5\xbena baza pravil oziroma predlog. Poleg tega sistem potrebuje tudi ob\xc5\xa1irne slovarje. Presis uporablja slovar rastlin in \xc5\xbeivali, slovar krajev in zemljepisnih imen, v katerega so vklju\xc4\x8deni dr\xc5\xbeave, pokrajine, naselja, prebivalci, gore, reke, morja itd., zbirko, v kateri so zbrana imena zakonov, naslovi filmov, knjig idr. Celotna zbirka je sestavljena kot tezaver. Gesla so zdru\xc5\xbeena v skupine in imajo ozna\xc4\x8dene slovni\xc4\x8dne lastnosti (spol, sklon, \xc5\xa1tevilo), dodane pa so tudi nadpomenke, podpomenke in pomanj\xc5\xa1evalnice. Tako spletna kot uporabni\xc5\xa1ka (pla\xc4\x8dljiva) razli\xc4\x8dica se ves \xc4\x8das posodablja._NEWLINE_Besedilo, ki ga Presis samodejno prevede, lahko uporabnik sam spreminja. \xc4\x8ce program prepozna ve\xc4\x8d prevodnih ustreznic za dolo\xc4\x8deno besedo, to izpi\xc5\xa1e v zeleni barvi, neprevedena lastna imena izpi\xc5\xa1e v modri, neznane besede pa v rde\xc4\x8di barvi. V program uporabniki sami lahko dodajajo prevode in s tem izbolj\xc5\xa1ujejo kakovost prevedenih besedil.'